Lucia Ďuriš Nicholsonová

Lucia Ďuriš Nicholsonová (* 28. november 1976, Bratislava) je slovenská liberálna politička a bývalá novinárka, v súčasnosti poslankyňa Európskeho parlamentu zvolená za stranu Sloboda a Solidarita, členka frakcie Európskych konzervatívcov a reformistov.

Je bývalá poslankyňa Národnej rady SR, podpredsedníčka Výboru NR SR pre ľudské práva a národnostné menšiny. Počas vlády Ivety Radičovej zastávala funkciu štátnej tajomníčky Ministerstva práce, sociálnych vecí a rodiny. Vo voľbách do Európskeho parlamentu na Slovensku v roku 2014 kandidovala za stranu Sloboda a Solidarita.

Život 
Narodila sa v Bratislave, kde v roku 1995 absolvovala Gymnázium Metodova. Maturitu získala s vyznamenaním. V rokoch 1996 až 2007 pôsobila ako redaktorka, moderátorka a reportérka vo viacerých slovenských médiách VTV, denníku Práca, TV Luna, denníku SME, Domino Fórum, TA3 a STV. Od roku 2007 do vymenovania do politickej funkcie v júli 2010 bola konateľkou spoločnosti Imaginecommunications zaoberajúcej sa „mediálnym poradenstvom, krízovou komunikáciou a tvorbou dokumentárnych filmov z prostredia rómskych osád a z Afriky“. Jeden rok žila s vtedajším manželom novinárom Tomom Nicholsonom v Kanade, kde absolvovala ročný kurz angličtiny na English School for Immigrants v Ottawe.

Na poste štátnej tajomníčky v rokoch 2010 - 2012 bola kritizovaná za chýbajúce vysokoškolské vzdelanie. V roku 2010 začala štúdium medzinárodných vzťahov a diplomacie na Vysokej škole medzinárodných a verejných vzťahov v Prahe, ktoré však pre časovú zaneprázdnenosť na poste štátnej tajomníčky zanechala. Od roku 2018 študuje odbor psychológia na Paneurópskej vysokej škole v Bratislave.

Z prvého manželstva má syna Dominika (*1999) a dcéru Lilly (*2008). V roku 2015 sa druhýkrát vydala a s manželom Petrom Ďurišom majú syna Jakuba (*2016).

Politická činnosť 
Lucia Nicholsonová bola členkou politickej strany Sloboda a Solidarita. Pôsobila v nej ako vedúca skupiny sociálnej politiky. V parlamentných voľbách v roku 2010 získala 5 416 hlasov, dostala sa na 13. miesto na kandidátke SaS a stala sa poslankyňou Národnej rady. Strana SaS sa v júli 2010 stala súčasťou vládnej koalície, Lucia Nicholsonová odvtedy pôsobila so straníckym kolegom Jozefom Mihálom na Ministerstve práce, sociálnych vecí a rodiny až do konca vlády v roku 2012.

Od roku 2016 bola poslankyňou a podpredsedkyňou NR SR, zvolená bola za stranu SaS. Kandidovala na 7. mieste. Dostala 84 963 platných prednostných hlasov. Bola členkou výboru NR SR pre sociálne veci.

Od 2.júla 2019 vykonáva mandát poslankyne Európskeho parlamentu. Je členkou frakcie ECR, predsedníčkou Výboru Európskeho parlamentu pre zamestnanosť a sociálnu inklúziu (EMPL) a Výboru pre občianske slobody, spravodlivosť a vnútorné veci (LIBE).

11.ferbruára 2021 opustila stranu SaS z dôvodu jej kauzy s ministerkou investícií.

Referencie

Externé odkazy 
 Životopis na stránke strany SaS
 Lucia Nicholsonová v zozname poslancov NR SR
 Lucia Nicholsonová na Osobnosti.sk

Politici SaS
Slovenskí novinári
Štátni tajomníci Ministerstva práce, sociálnych vecí a rodiny Slovenskej republiky
Poslanci NR SR (2012 – 2016)
Poslanci NR SR (2016 – 2020)
Podpredsedovia NR SR
Zamestnanci médií v politike
Slovenskí europoslanci (2019 – 2024)